На основу члана 75. став 1. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др. закон, 103/15, 99/16, 113/17, 95/18, 31/19, 72/19, 149/20, 118/21, 118/21-др. закон и 138/22),

Влада доноси

У Р Е Д Б У

О ПРИМЕНИ МЕЂУНАРОДНИХ РАЧУНОВОДСТВЕНИХ СТАНДАРДА ЗА ЈАВНИ СЕКТОР

Члан 1.

Овом уредбом уређује се примена Међународних рачуноводствених стандарда за јавни сектор.

Међународни рачуноводствени стандарди за јавни сектор јесу Међународни рачуноводствени стандарди за јавни сектор (International Public Sector Accounting Standards – IPSAS) које објављује Одбор за међународне рачуноводствене стандарде за јавни сектор (International Public Sector Accounting Standards Board – IPSASB), организациони део Међународне федерације рачуновођа (International Federation of Accountants – IFAC), који су преведени на српски језик и објављени.

Преводе Међународних рачуноводствених стандарда за јавни сектор решењем утврђује министар финансија.

Члан 2.

Међународни рачуноводствени стандарди за јавни сектор на готовинској основи, примењиваће се на вођење пословних књига, почев од 1. јануара 2024. године, а за састављање, приказивање, достављање и објављивање финансијских извештаја директних и индиректних корисника буџетских средстава, корисника средстава организација за обавезно социјално осигурање, буџетских фондова Републике Србије и буџетских фондова аутономних покрајина и јединица локалне самоуправе (у даљем тексту: локалне власти), почев од израде финансијских извештаја за 2024. годину.

Члан 3.

Ова уредба примењује се на буџет Републике Србије, буџете локалне власти, као и на њихове директне и индиректне кориснике буџетских средстава, Републички фонд за здравствено осигурање, Републички фонд за пензијско и инвалидско осигурање, Фонд за социјално осигурање војних осигураника, Националну службу за запошљавање, буџетске фондове Републике Србије и локалне власти, као и на кориснике средстава Републичког фонда за здравствено осигурање.

Члан 4.

Даном ступања на снагу ове уредбе престаје да важи Уредба о примени Међународних рачуноводствених стандарда за јавни сектор („Службени гласник РС”, бр. 49/10 и 63/16).

Члан 5.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-11254/2022

У Београду, 29. децембра 2022. године

В Л А Д А

ПРВИ ПОТПРЕДСЕДНИК ВЛАДЕ

Ивица Дачић,с.р.